Zander bid en lees Bybel, maar kry nie antwoorde nie. Sy nuwe aangetroude familielid, Anine, maak nie die lewe makliker nie. Anine moet 'n artikel oor Zander skryf en so kruis hulle paaie weer.
Zander Breedt is 'n Afrikaanse sanger. Hy bid en lees Bybel, maar kry nie antwoorde nie. En sy nuwe familielid, Anine, 'n joernalis, maak sake nie makliker nie. Anine word bewus van Zander se frustrasies, maar sukkel net so met haar eie seer. Dan moet sy 'n artikel oor Zander skryf. Sy kan nie eens praat met hom sonder om haar woorde te verloor nie, wat nog te sê 'n onderhoud met hom voer!
Elsa Winckler is 'n gewilde skrywer van liefdesverhale. Sy het al die gesogte ATKV-Woordveertjies gewen vir Tussen jazz en rock (LAPA) in 2010, Te eenders, te anders (Satyn) in 2014, en Liefde in laslap (Satyn) in 2016. Sy woon op Bettysbaai.
Nog 'n fees, nog 'n tent vol mans wat te veel gedrink het en vroue wat hom uitlokkend of leepoog aankyk. Zander sluk die frustrasie af terwyl hy die laaste note van die song sing.
Eens op 'n tyd kon hy nie wag om op die verhoog te klim nie. Hy wou sing, hy wou musiek maak wat mense raak, maar iewers langs die pad het wat hy doen 'n blote werk geraak, iets wat sy rekenings betaal.